ગુજરાતની ચૂંટણી ટાણે જેટલીએ જીએસટીના ઘણી-બધી વસ્તુઓનાં દરમાં ઘટાડો કરી ૨૮ ટકાના સ્લેબને ૧૮-૧૨ અને પાંચ ટકામાં પરિવર્તિત કર્યા હતા. ટૂંકમાં, એ દૃષ્ટિકોણથી પણ આવક ઘટવાની છે. નોટબંધી અને જીએસટી ઉપરાંત, રેરા(રીયલ એસ્ટેટ રેગ્યુલેશન એક્ટ)ને કારણે પણ બજારમાં મંદી જોવા મળે છે ત્યારે દેશમાં બેરોજગારી એ સૌથી મોટી ગંભીર સમસ્યા બની ચૂકી છે. મોદી સરકારે એક કરોડ રોજગારીની તકો ઊભી કરવાનું આપેલું વચન પાળી શકાયું નથી. જો ટ્રમ્પની H1B વિઝા નીતિને અપ્રુવલ મળશે તો અમેરિકામાં નોકરી કરતાં ભારતના લાખો યુવાનો અને યુવતીઓ પરત આવશે અને બેરોજગારોની ફોજ વધશે. કૃષિક્ષેત્રે બંપર પાક મહદ્અંશે ટેકાના ભાવની મોકાણ ઠેર-ઠેર સર્જી રહ્યો છે ત્યારે મોદી સરકાર ત્રણ સાંધે ત્યારે તેટ તૂટે છે, એવો ઘાટ થયો છે. વાતનો સાર એ કે, અર્થતંત્રની ગાડીને પાટે ચડે એ જ સમયનો તકાદો છે, પરંતુ એ લક્ષ્યાંક સિદ્ધ કરવા માટે મોદી સરકાર પાસે રાત નાની અને વેશ ઝાઝા છે.